रारामा हाइअल्टिच्युड गल्फ कोर्ट निर्माणमा ५४ लाख बजेट विनियोजन
कर्णाली प्रदेशकै उत्कृष्ट पर्यटकीय गन्तव्यस्थल रारामा हाइअल्टिच्युट गल्फ कोर्ट निर्माणका लागि ५४ लाख रुपैयाँ बजेट विनियोजन भएको छ ।
मुगु — कर्णाली प्रदेशकै उत्कृष्ट पर्यटकीय गन्तव्यस्थल रारामा हाइअल्टिच्युट गल्फ कोर्ट निर्माणका लागि ५४ लाख रुपैयाँ बजेट विनियोजन भएको छ ।संस्कृति, पर्यटन तथा नागरिक उड्डयन मन्त्रालयले चालु आर्थिक वर्ष २०८१/०८२ का लागि राराको तल्लो मिलिचौरमा हाइअल्टिच्युट गल्फ कोर्ट निर्माण गर्न ५४ लाख रुपैयाँ बजेट विनियोजन गरेको संघीय सांसद ऐनबहादुर शाहीले बताए ।राराको दिगो विकाससंगै लगानी भित्रयाउन र विश्वका धनाढ्यलाई खेल खेल्न ल्याउने उद्देश्यले हाइअल्टिच्युट गल्फ कोर्टको अवधारणा तय गरिएको उनको भनाइ छ । पर्यटन प्रवर्द्धनको लागि मन्त्रालयले समुद्री सतहदेखि २९ सय २९ मिटर उचाईमा रहेको रारामा पहिलो पटक हाइअल्टिच्युट गल्फ कोर्ट निर्माण गर्न लागेको हो । रारामा गल्फकोट निर्माणसंगै ताल वरिपरिको माटो परीक्षण गरेर रंगीन बिरुवा रोपेर रारालाई झन् सुन्दर बनाउन मन्त्रालयको ध्यान जानुपर्ने पर्यटन व्यवसायी पदम न्यौपानेले बताए । 